International Cocoa Organization

**International Cocoa Organization** anɛ dunia wʋsa laasig lʋgir kanɛ ka banɛ paasi li pʋʋgin an tɛɛns banɛ kuod cocoa nɛ tɛɛns banɛ daad cocoa. Li da bɛnɛ London, ICCO da pinil nɛ yʋʋm tusir, kɔbiswai nɛ pisyɔpɔi nɛ atan la ni ye ba kɛ ka ban da laas laasig titaari bɛ Geneva tɛŋin ka gbanae gbana sieba la nyaŋi tʋm tʋʋma.  Ba maal nɔɔr naalig gbana ayɔpɔi. Nɔɔrnaalig kanɛ paas ayɔpɔi la da bɛnɛ yʋʋm tusayi nɛ piiga ni, ban da laas Geneva la, ka li lɛɛ pinil tʋʋma bɛ yʋʋm tusayi nɛ piinɛ ayi, sawaar nwadig, pinilig dabisir la ni.

ICCO anɛ suori maali tis banɛ gɔsid cocoa yela lin na niŋ siem ka ba sɔns cocoa kuosig nɛ li daab yela. Anina ka cocoa kanl nɛ li yela dunia wʋsa sɔbi digi, ka gbana la waae yʋma pisyɔpɔi yela. Linɛ paas anɛ, ICCO sʋŋidi gɔsid cocoa daadiib yela nɛ li bɛʋgʋ saa na an siem, ka gbanad gbanasieba ka mɛ lɛn sʋŋidi paan kpaadib suor paala.

Banɛ paas ICCO lʋgir la pʋʋgin anɛ wan wʋʋ pisnii nɛ ayuobʋ, kɔbiga pʋʋgin tɛɛns banɛ kuod ka pisyɔpɔi nɛ ayi kɔbiga pʋʋgin mɛ an tɛɛns banɛ daadi li dit dunia wʋsa. Banɛ paas la wʋsa mɔr tuongat ka o bɛ International Cocoa Council, nwa an kpɛɛmnam banɛ gɔsid ICCO.

Banɛ tisid saalʋg la anɛ piinɛ anaasi banɛ mi cocoa tʋʋma hali sʋʋŋa, ba wʋsa yinɛ asʋʋmmɛŋ tʋʋma ni na (ayɔpɔi yinɛ tɛɛns banɛ kuod cocoa na ka ayɔpɔi mɛ yi tɛɛns banɛ daad cocoa). Amaa ban tʋʋma anɛ ye ba saali ba, gbana sia yaa bɛ, kpɛɛmnam banɛ bɛ International Cocoa Council la ka ba gɔsid. Linɛ yela ka ba da pinil saalig lʋgir nwa anɛ ye ba paas asʋʋmmɛŋ dim dunia cocoa tʋʋma ni, ka banɛ tʋmi li tʋʋma wʋsa anɛ ICCO.

ICCO mɛ mɔr wada bɛ tʋʋma la pʋʋgin ka ba wʋsa dɔlisid. Wada la sieba anɛ: Sustainable Cocoa Economy, Ethical Cocoa, Fine Flavour Cacao, nɛ Cocoa year.

### Vɛnligir
**International Cocoa Organization (ICCO)** da pinil nɛ yʋʋm tusir, kɔbiswai nɛ pisyɔpɔi nɛ atan ni linn a niŋ siem ka gbanar kanɛ ka ba da laasi ba yiiga laasigi bɛ Geneva Switzerland tɛŋin la nyaŋi tʋm tʋʋma. International Cocoa Organization anɛ dunia wʋsa lʋgir kanɛ ka banɛ paasi li pʋʋgin an tɛɛns banɛ kuod nɛ tɛɛns banɛ daad cocoa.  ICCO dɔɔg titaar da bɛnɛ England London amaa yʋʋm tusayi nɛ piinɛ anu, sɛnlʋŋ nwadig la, dabpisi nɛ anu daar, International Cocoa Council (ICC) banɛ an tuongatib la da bas suor ye ICCO dɔɔg titaar la yi London England nɛ ba gbansɔbidib zinig la wʋsa lɛbis Abidjan, Cote d'lvoire. Ba da maala ala lin na niŋ siem ka ba nyaŋi liel zinig banɛ ka ba kuod cocoa bɛdigʋ.

Linɛ yela ka ICCO dɔɔg titiaar la da bɛ London la anɛ ye 19th century saŋa la,  nidib bɛdigʋ da kpɛnɛ cocoa tʋʋma ni ka mɔri ba yaam nɛ ba pʋtɛnɛr kanɛ na nyaŋi sʋŋ ka ba maal cocoa laad ka li ligidi da kpiema tis tɛnkpɛmisin dim. Ban da pinil ICCO yʋʋm tʋsir, kɔbiswai nɛ pisyɔpɔi nɛ atan saŋa paae zina, nɔnaalig nam ayɔpɔi ka ba maal. Linɛ da paas ayɔpɔi la da maali bɛnɛ Geneva yʋʋm tusayi nɛ piiga la ni ka lɛɛ da pinil tʋʋma bɛ yʋʋm tusayi nɛ piinɛ ayi, sawaar nwadig la pinilig daar.

#### Tuongaadig
ICCO gbansɔbig zinig la tʋʋma anɛ ba kɛ ka yʋma anu gbanar kanɛ ka lʋgir la gbanae bɛ dɔɔg titaarin Abidjan Cote d'lvoire la niŋ amɛŋa. Gbansɔbidib zinig dim la bɛnɛ  International cocoa council nuusin ka banɛ gɔsidi li ligidi yela, nɛ daadiib yela nɛ asʋʋmmɛŋ tʋmtʋmnib banɛ saan la wʋsa mɛ lɛɛ bɛ gbansɔbidib la nuusin

Ba gɔsid cocoa maan siem nɔɔra anaasi yʋʋm pʋʋgin hali yʋʋm tusir, kɔbiswai nɛ pisyuobʋ saŋa sa ka ba pinili gɔsid tɛɛns banɛ ka ba kuod cocoa nɛ tɛɛns banɛ ka ba daad cocoa ni. Ban vɛɛnsidi gɔsid nɔɔra atan yʋʋm wʋsa pʋʋgin la zug, yʋʋm tusayi nɛ pisi nɛ atan nɛ yʋʋm tusayi nɛ pisi nɛ anaasi la ni, dunia wʋsa cocoa kuob da lɛb nyaaŋ hali zien nɛ 4.461 million tonnes nɛ 4.855 million tonnes. Cote d'lvoire an tɛŋ kanɛ ka ba kuod cocoa gaadi ba taaba ka tɛŋ kanɛ tial an Ghana. Ghana cocoa biili la anɛ linɛ an sʋʋm gati ba taaba, yʋʋm wʋsa vɛɛnsig la paal lʋgir kanɛ buon Quality Control Company QCC la paal, ban bɛnɛ COCOBOD ni. COCOBOD dim sʋŋ ya hali bɛ cocoa kuob pʋʋgin Ghana sʋʋlim ka Ghana gɔmɛna zie ba nyaaŋ.

##### ICCO Yelkpaka
Ban mɔr biis ka ba tʋm la nɛ banɛ mɔri ba taaba ka ba an sankpanas nami tʋmi tisidi ba la an yelpaka bɛ west Africa li kaskas Ivory Coast nɛ Ghana. Dasam nɛ pʋasada banɛ mɔr yʋʋm piinɛyi paae piinɛ ayuobʋ ka ba ɛɛnti panasiba yisi ba yaani kuosi ba tis banɛ sʋʋe cocoa pɔɔd bɛ Ivory Coast, anina ka ba bɛɛ tʋm pɔɔdin, bɛɛ yaan bɛɛ sieba pʋn anɛ tutunam gba. Yʋʋm tusayi nɛ yinnɛ ni, chocolate kanɛ ka tɛŋbɛda da dit la pisnaasi, kɔbiga pʋʋgin anɛ biis ka ba mɔri ba tʋm tʋʋmban ka biis paae 1 million bɛ Ghana nɛ Ivory Coast tɛɛnsin an yʋʋm piiga yela tʋm cocoa beans pɔɔd la ni ka nan zie kpɛnɛ sakur dɔɔg nii. ICCO laas nɛ west Africa gɔmɛnanam nɛ asʋʋmmɛŋ lʋga sieba ye ba gɔs ban na niŋ siem ka biis tʋʋma nɛ sankpanasim tʋʋma la gaad.

Yʋʋm tusayi nɛ pisi nɛ anaasi, sapal nwadig la, dabpisi nɛ ayɔpɔi daar, ba da tik nuug gbana paal ni bɛ Abidjan Cote d'lvoire tɛŋin, ka banɛ da tik la anɛ gɔmɛna banɛ bɛ Cote d'lvoire, Ghana, nɛ United States lʋgir kanɛ gɔsid tʋmtʋmnib yela, lin na niŋ siem ka biis tʋʋma tɛɛns banɛ ni ka ba kuod cocoa la guoe

## Gbanvɛɛnsa